Hydromeli
Hydromeli (-tis, n.) seu hydromel, aliter vinum ex melle, nonnumquam sed peius "mulsum" dictum, est potio inebrians vino similis sed ex aqua et melle tantum facta. Eadem fere potio apud scriptores de rebus septentrionalibus disserentes "medus" vel "medo" appellatur. Secundum Pexenfelderum, melicratum recens "officinae iulepum" dicebatur. Graecis et Romanis antiquis hydromeli raro in usu erat, sed medus frequentissimus erat apud Germanos antiquos, et multas alias gentes Europaeas Medii Aevi. Adhuc potatur a Polonibus et (nomine tej) Aethiopibus. Videtur fortasse *medhu Indoeuropaeis priscis placuisse. Potiones xtabentún et balché a Mayis sumuntur.